google/wiki40b huggingface dataset:
1985 m. Tuniso Tarpzoninis turnyras

1985 m. Tuniso tarpzoninis šachmatų turnyras – tai pasaulio čempionato ciklo (1985-1987) atrankinės šachmatų varžybos. Vienas iš trijų (tryliktojo ciklo) tarpzoninių vyrų turnyrų vyko 1985 balandžio 27 - gegužės 19 d. Tunise.

Turnyras

16 žaidėjų iš 13-kos šalių kovojo dėl 4-ių kelialapių į 1985 Kandidatų turyrą.

Dalyvių atranka

Už aukštus reitingus (1985 m. sausio 1 d.) pakviesti:  Artūras Jusupovas,  Vlastimilas Hortas,  Antonis Mailsas.
Iš zoninių turnyrų dalyvavo 9 žaidėjai:  Viktoras Gavrikovas,  Aleksandras Černinas,  Maksimas Dlugis,  Nikas de Firmianas,  Predragas Nikoličius,  Mihajus Šuba,  Ivanas Morovičius,  Alonso Zapata,  Jevgenijus Ermenkovas,  Asemas Afifis,  Slahedinas Hmadis.

Rezultatai

Turnyro nugalėtoju tapo A. Jusupovas - 11½ taško iš 16 galimų. Antrąją vietą užėmė A. Beliavskis – 11. Trečią – L. Portišas – 10 taškų. 4-5 vietas pasidalijo A. Černinas ir V. Gavrikovas – po 9½ taško. Pastarieji, dėl 4-os vietos ir kelialapio į Kandidatų turnyrą žaidė mačą. Jį laimėjo A. Černinas 3½:2½ (+2, -1, =3). Keturi geriausiai pasirodę dalyviai: J. A. Jusupovas, A. Beliavskis, L. Portišas ir A. Černinas iškovojo teisę žaisti 1985 m. Kandidatų turnyre.
Aukštoji islandų kalba

Aukštoji islandų kalba (Háfrónska) yra itin išgryninta šiuolaikinės islandų kalbos forma. Ji buvo pavadinta pagal høgnorsk, konservatyvią norvegų kalbos formą. Žodis frónska kilęs iš frón, poetinio Islandijos pavadinimo, kuris buvo vienas iš Žemės vardų, minimų „Edose“. Aukštojoje islandų kalboje ypatingai pabrėžiamas “málgjörhreinsun” (ypatingas purizmas), pati aukščiausia kalbos gryninimo forma. Aukštosios islandų kalbos judėjimo prezidentas yra Pétur Þorsteinsson. Islandijoje ši kalbos forma neturi oficialaus statuso.
Pagarbumo titulas

Kai peras neturi papildomų titulų

Kai erlas ar aukštesnio rango peras neturi papildomų titulų su skirtingais vardais, jo vyriausias sūnus gali naudoti tik dirbtinį pagarbumo titulą „lordas pavardė“. Pvz., Devono erlo (Earl of Devon) vyriausias sūnus vadinamas lordu Kurtene (Lord Courtenay), nors tėvas ir neturi tokios baronijos. Panašiai Guilfordo erlo (Earl of Guilford) sūnus vadinamas lordu Nortu (Lord North).
Vasilijus Andrianovas

Biografija

1928 – 1931 m. mokėsi K.Libknechto instituto darbininkų fakultete Maskvoje, vėliau baigė Maskvos universiteto mechanikos-matematikos fakulteto tris kursus, o 1958 m. – Aukštąją partinę mokyklą prie TSKP CK.
1931 m. pradėjo partinio funkcionieriaus karjerą, kuri dėl atsilaisvinančių postų vykstant stalinistinėms represijoms, buvo ypač sparti: 1937 – 1938 m. dirbo VKP(b) Ivanovo srities Kovrovo miesto komiteto pirmasis sekretorius, 1938 m. gegužės mėn. paskirtas VKP(b) CK Vadovaujančiųjų partinių organų skyriaus instruktoriumi ir tą patį mėnesį tapo Stalingrado srities partijos komiteto antruoju sekretoriumi. Tų metų gruodžio mėn. grįžo į CK aparatą, dirbo Vadovaujančiųjų partinių organų skyriaus vedėjo (G.Malenkovo) pavaduotoju.
1939 m. sausio mėn. paskirtas VKP(b) Sverdlovsko srities komiteto pirmuoju sekretoriumi, juo dirbo iki 1946 m. Sverdlovsko srityje buvo sukoncentruotos svarbiausios karinės pramonės gamyklos, kurių produkcija vaidino ypač svarbų vaidmenį Vokietijo-TSRS karo metu.
1946 – 1948 m. V.Andrijanovas buvo VKP(b) CK partinių organų tikrinimo valdybos viršininko pavaduotojas, 1946 – 1949 m. – TSRS Ministrų Tarybos Kolūkių reikalų tarybos pirmininko pavaduotojas. 1949 – 1953 m. vadovavo TSKP Leningrado srities organizacijai. 1953 – 1956 m. dirbo TSRS Valstybės kontrolės ministro pavaduotoju.
1939–1956 m. buvo TSKP CK narys, 1952 m. gruodžio mėn. – 1953 m. kovo mėn. – TSKP CK Politinio biuro narys, TSRS Aukščiausiosios Tarybos I–III šaukimų deputatas. 
Palaidotas Novodevičės kapinėse Maskvoje.
Volframas

Volframo pritaikymo sritys

Dabartinėje technikoje naudojamas grynas volframas ir jo lydiniai. Volframas – tai geriausia medžiaga lempučių siūlų bei spiralių, taip pat katodų ir antikatodų rentgenų aparatų vamzdelių, aukštos įtampos lygintuvų gamybai.

Volframo poveikis žmogaus organizmui

Naudojant volframą pramonėje, gali susidaryti žymios šio metalo koncentracijos ore dulkių pavidalu. Tokiu būdu jis veikia darbininkų kvėpavimo organus. Po ilgalaikio darbo tokiose sąlygose išsivysto difuzinė plaučių sklerozė. Berstein-Kohan darbuose taip pat parodyta, kad volframo druskų tirpalai veikia virškinimo traktą, o volframo druskų tirpalų injekcijos gyvūnams po oda veikia nervų sistemą.

Pavadinimo kilmė

Rūdų kalnų (Erzgebirge) kalnakasiai ilgą laiką niekaip nesuprato, koks metalas alavo išgavimo metu sumažina jo išeigą, t. y. jį „suėda tarsi vilkas aviną“. Taip iš pradinio pavadinimo Wolfschaum (vok. Wolf – vilkas + schaum – puta) susiformavo Wolfrahm, o vėliau ir Wolfram (vok. Rahm – ne „avinas“, bet „nešvarumas, purvas, rūdys“).
Angliškai ir prancūziškai šis elementas vadinamas tungsten (švedų k. tung sten – sunkus akmuo).
Karolis Mekas

Karolis Mekas (1906 m. lapkričio 13 d. Aukštelkuose, Radviliškio valsčius – 1993 m. sausio 2 d. Vilniuje) – Lietuvos archeologas, etnografas, filosofijos daktaras.

Biografija

1926 m. įstojo į Lietuvos universitetą. 1931 m. pradėjo dirbti Kauno miesto muziejaus konservatoriumi. 1934–1939 m. studijavo Stokholmo universitete, ten įgijo filosofijos daktaro laipsnį. 1939–1941 m. dirbo Švietimo ministerijoje, rūpinosi liaudies buities muziejaus steigimu, vėliau paskirtas muziejų inspektoriumi. Dėl konfliktų su sovietine valdžia atsistatydino.
1941–1945 m. Lietuvos mokslų akademijos etnografijos muziejaus vedėjas, rinko etnografijos medžiagą. 1945–1953 m. nuo galimų represijų buvo pasitraukęs į Šilutės, vėliau – į Pagėgių rajoną. 1954–1984 m. dirbo M. K. Čiurlionio dailės muziejuje Kaune. Palaidotas Romainių kapinėse.

Mokslinė veikla

Archeologo darbą pradėjo 1931 m., dalyvavo Dovainionių, Impilties ir kiti piliakalnių tyrinėjimuose. Tyrė Kauno pilį ir senamiestį. 1973 m. Kauno rotušės aikštėje atkasė devynias XV a. vaško lydymo krosnis, paneigė teiginį Kauno miestą buvus jau XI a. Tyrė 1960–1962 m. Medininkų, 1962 m. Liškiavos, 1963–1964 m. Trakų, 1964–1965 m. Biržų pilis. Įrodė, kad Liškiavos piliakalnio mūrinė pilis pradėta statyti XV a. pradžioje jo tyrimai padėjo rekonstruoti Biržų pilies tiltą. Parašė mokslinių ir mokslo populiarinamųjų archeologinių straipsnių.
Gostivaras

Gyventojai

47 procentai miesto gyventojų yra albanai, trečdalis-makedonai ir daugiau nei dešimtadalis- turkai.
Religiniu požiūriu gyventojai yra pasiskirstę: du trečdaliai iš jų musulmonai, o trečdalis ortodoksai pravoslavai.
Paul Walker

Mirtis

2013 m. lapkričio 30 d. žuvo patekęs į avariją, dar neužbaigus filmuoti „Greiti ir įsiutę 7“. Volkeris ir jo draugas Roger Rodas, važiuodami Porsche Carrera GT, 72 km/h maksimalioje greičio leidžiamojoje zonoje, Hercules gatvėje, netoli Kelly Johnson aikštelės (Valencija, Santa Klarita, Kalifornija), rėžėsi į betoninį stulpą ir porą medžių, netrukus jų automobilis užsiliepsnojo. Rodas mirė nuo daugybinių sužalojimų, o Volkeris tiek nuo sužeidimų, tiek nuo nudegimų. Abiejų kūnai sudegė neatpažįstamai. 
Tas vingis, kuriame Polas ir jo draugas žuvo, yra populiarus drifto automobilių. Nei alkoholio, nei narkotikų pėdsakų nebuvo rasta jų organizmuose, įskaitant ir tai, kad buvo atmesta automobilio gedimo tikimybė ar netvarkingo kelio kaltė. Policija negalėjo rasti ir jokių įrodymų, kad vyko drag lenktynės. Tyrėjai priėjo išvadą, kad jų greitis galėjo siekti nuo 130 km/h iki 150 km/h ir pasenusios, nudilusios padangos buvo pagrindinė tos avarijos priežastis.
Benedikt Doll

Benediktas Dolis (vok. Benedikt Doll, g. 1990 m. kovo 24 d.) – vokiečių biatlonininkas, olimpinių žaidynių prizininkas ir pasaulio čempionas.

Karjera

Benediktas Dolis debiutavo 2018 m. žiemos olimpinėse žaidynėse ir laimėjo du bronzos medalius 12.5 km persekiojimo lenktynėse ir 4×7,5 km estafetės rungtyje. 2015 m. debiutavo biatlono pasaulio čempionate. 2017 m. biatlono pasaulio čempionate laimėjo aukso medalį sprinto rungtyje.
Alicija Zimnickaitė

Alicja Zimnickas (lenk. Alicja Zimnicka, lenk. Alicja Zimnickaite; g. 1975 m. liepos 5 dieną Punske, Lenkija) – Lietuvos, Lenkijos ir Didžiosios Britanijos tapytoja ir interjero dizainerė.

Biografija

Gimė tarnautojų šeimoje, mokėsi lietuviškoje mokykloje Punske, 1990–1994 m. – Kauno aukštesniojoje meno mokykloje (dabar Kauno kolegijos J. Vienožinskio menų fakultetas). 1994–1999 m. studijavo dizainą Varšuvos dailės akademijoje. 1997 m. gavo Lenkijos Kultūros ir švietimo ministerijos stipendiją. Nuo 2007 m. vasario 21 d. priklausė Lietuvos Dailininkų Kompanijai (sutrumpintai LDK) Lenkijoje.  Apipavidalina Lenkijoje leidžiamas lietuvių autorių knygas. 1994–2011 gyveno Varšuvoje, nuo 2011 m. gyvena Kembridže.
Vyras Graham Cockcroft, sūnus Matas ir duktė Nina.
Kūryba pasižymi paprastumu, aiškumu. Spalvos džiaugsmingos, kompozicija lengva.
Helen & Joseph

„Helen & Joseph“ buvo trumpai gyvavęs muzikinis duetas iš Maltos, kurį sudarė Helen Micallef ir Joseph Cutajar.
1972 metais nacionalinėje atrankoje nugalėję 5 priešininkus, ginti šalies garbę 1972 m. „Eurovizijoje“ išvyko „Helen & Joseph“ duetas su daina „L-imħabba“. Konkurse atlikėjai surinkę 48 taškus, užėmė 18 vietą. Iš karto po konkurso dalyvavimo „Joseph ir Helena“ išsiskyrė ir sugrįžo prie savo solo karjerų.
1992 metais dueto narė Helen kaip solo dainininkė su kūriniu „Mat-Tnehid Tal-Mewg“ dalyvavo Maltos „Eurovizijos“ atrankoje, tačiau ten pergalės nepasiekė.
Red Dead Redemption 2

Siužetas

„Red Dead Redemption 2“ veiksmas vyksta pramanytose JAV Laukinių vakarų valstijose. Pagrindinis herojus Artūras Morganas priklauso Dačo plėšikų gaujai. Veiksmas prasideda 1899 m. gaujai nesėkmingai bandžius apiplėšti keltą. Teisėsaugos persekiojama gauja per sniegą patraukia į vakarus, kur netikėtai susiduria su kita plėšikų gauja. Po susišaudymų Dačas sužino, kad jie planavo traukinio apiplėšimą. Dačas nusprendžia pasinaudoti šiais planais ir pats apiplėšti traukinį, priklausantį stambiam magnatui Levitikui Kornvaliui. Po sėkmingo traukinio apiplėšimo magnatas pasamdo detektyvus, kurie sučiuptų Dačo gaują.

Mechanika

Žaidimo veiksmas vyksta 3D kompiuterinės grafikos aplinkoje valdant pagrindinį herojų A. Morganą iš trečiojo asmens perspektyvos. Įvesta galimybė vykdyti kovas iš pirmojo asmens perspektyvos. Po Laukinius vakarus herojus daugiausiai juda žirgu. Žaidimo eigoje šaudomasi su banditas, agentais, veikia priedangos sistema, kai herojus gali slapstytis už tvorų, akmenų nuo priešiškos ugnies. Daugelis ypatybių perkeltos iš pirmtako, „Red Dead Redemption“ žaidimo: yra laiko sulėtinimo galimybė (Dead-Eye), kai A. Morganas gali tiksliau nusitaikyti į priešininkų kūno dalis. Už įvykdytas misijas suteikiami pinigai, auga herojaus garbės (Honor) ir šlovės (Fame) statistiniai duomenys, kurie lemia, kaip su herojumi elgiasi kiti veikėjai. Pagrindiniam veikėjui suteiktos pasirinkimo galimybės santykiuose su kitais veikėjais, pvz., sugautą kitą banditą jis gali paleisti arba nušauti. Praplėstos medžioklės ir žvejybos galimybės. Herojus gali naudotis lanku ir strėlėmis tyliam šūviui. Herojaus ginklai rūdija, jam auga barzda ir pan. Žaidėjas turi galimybę aktyvuoti papildomus dialogus tarp veikėjų, perjungti veiksmą į „kino“ režimą, kai scenos sekamos tarsi filmuojant iš šalies kameromis.
Juozas Ruzgis

Biografija

Baigė Akėčių pradinę mokyklą, mokėsi Lukšių vidurinėje, baigė Kapsuko (dabar – Marijampolė) pedagoginę mokyklą.
1964–1965 m. mokytojavo Kapsuko rajone, Liubave, nuo 1965 m. Šiaulių rajono Dirvonėnų vidurinėje mokykloje.
Juozas Ruzgis buvo mokytojas ir poetas. Aišku, poeto buvo žymiai daugiau negu mokytojo. Tačiau tie mokiniai, kuriems teko pas jį mokytis, Juozą ilgam prisimins. Jis – taktiškas, lyriškas ir susimąstęs. Jis – visuomet ir visiems pasiruošęs padėti. Jis – puikus klausytojas ir mažakalbis pašnekovas.
Cholinas

Šaltiniai

Geriausi šaltiniai – jaučio kepenys (85 gramuose kepenų 453,2 mg cholino), kiaušiniai (345 mg cholino dideliame kiaušinyje), bifšteksas (58,5 mg cholino 85 gramų porcijoje), žiediniai kopūstai (43,9 mg cholino šimte gramų).

Savybės

Cholinas tirpsta vandenyje, yra lecitino sudedamoji dalis. Gali būti sintezuojamas organizme. Priskiriamas metabolitams, naudojamas kultūrizme.

Poveikis

Cholinas gerina atmintį, stabdo plaukų slinkimą, reguliuoja riebalų rūgščių metabolizmą, saugo kepenis nuo riebalų sankaupų, svarbus acetilcholino (reikalingo nervinius impulsus perduoti) sintezei.

Poreikis

Rekomenduojama paros norma yra 425 mg moterims ir 550 mg vyrams.

Trūkumas

Stingant cholino, gali sutrikti kepenų veikla, atmintis, augimas, nervinio impulso perdavimas.

Perteklius

Vartojant daugiau nei 2000 mg per dieną cholino, gali pasireikšti diarėja, depresija, galvos svaigimas.
Walther Heymann

Valteris Heimanas (vok. Walther Heymann; 1882 m. gegužės 19 d. Karaliaučiuje, Rytų Prūsija – 1915 m. rugsėjo 1 d. Suasone, Prancūzija) – vokiečių poetas, išgarsėjęs savo poetiniais kūriniais apie Kuršių Neriją.

Biografija

Kilęs iš žydų pirklių šeimos. Karaliaučiuje baigęs Frydricho kolegiją, toliau šio miesto universitete studijavo teisę. Vėliau mokslus tęsė Freiburge, Berlyne ir Miunchene. 1902 m. išlaikė paskutinius egzaminus ir metus laiko stažavosi Žuvininkuose ir Įsrutyje. Prieš pat paskutinius valstybinius egzaminus, suteikiančius teisininko kvalifikaciją, apsisprendė likusią savo gyvenimo dalį skirti tik literatūrai.    
1905 m. savo 14 eilėraščių jis pirmąkart paskelbė Rytų ir Vakarų Prūsijos poezijos rinktinėje. Po to dviems metams išvyko gyventi į Italiją. 1909 m. išleido išleido eilėraščių knygą „Nerijos vaizdai“, kurią žinovai įvertino kaip vieną reikšmingiausių Kuršių Nerijos poetinių paveikslų (Hubert Orłowski). Nuo 1912 m. dirbo laikraštyje „Königsberger Hartungschen Zeitung“, 1913 m. vedė dailininkę Mariją Perk. Prasidėjus Pirmajam pasauliniam karui, kaip ir daugelis vokiečių inteligentų, stojo savanoriu į kaizerio kariuomenę. Po metų žuvo Prancūzijoje.
Shlomo Nosson Kotler

Biografija

Gimė 1856 m. Kaune, mokėsi Telšių ješivoje. Vėliau mokė talmudo Lomžoje, Vilijampolės ješivoje ir Užventyje. 1893 m. buvo pakviestas savo buvusio mokytoju Jacob Joseph dirbti į Niujorką. Kelerius metus dirbęs Niujorke grįžo į Lietuvą, kur dirbo rabinu Kuršėnuose ir Luknėje. Prieš I pasaulinį karą grįžo į JAV, kur 7 metus gyveno Detroite. Vėliau emigravo į Palestiną, kur gyveno jo dukra. Parašė nemažai straipsnių į įvairius žydų leidinius apie Toros mokymą. Mirė 1920 m. Jeruzalėje.
Belgorodo srities herbas

Belgorodo srities herbas – oficialus Rusijos Federacijos Belgorodo srities simbolis, priimtas 1996 m. vasario 5 d.

Herbo aprašas

Herbo skydas prancūziškas/rusiškas. Žydrame lauke viršutinėje dalyje juodas demonstruojantis erelis sidabrinėmis akimis išskėstais sparnais auksiniais snapu, liežuviu ir kojomis, o apatinėje dalyje po ereliu gulintis auksinis liūtas pražiotais nasrais ir raudonu liežuviu, uodega užriesta virš nugaros, gulintis ant žalios žemės, sudarančios skydo papėdę.
Lietuvos genealogijos ir heraldikos draugija

Lietuvos genealogijos ir heraldikos draugija (LGHD) vienija istorikus-genealogus ir asmenis mėgėjus, besidominčius genealogija. Draugija kaupia ir skleidžia genealoginę informaciją, skatina domėjimąsi šeimos istorija, rūpinasi archyvų išsaugojimu, konsultuoja genealoginiais klausimais.
Organizacijos pirmtakas buvo Genealogų draugija, įkurta 2007 m.,
2009 m. organizacija praplėtė savo veiklą, įtraukdama šeimos ženklų ir herbų tvirtinimą bei Kilmės liudijimų išdavimą asmenims, išsityrinėjusiems savo genealogiją. Organizacija buvo perregistruota į Lietuvos genealogijos ir heraldikos draugiją, sukurtos Dokumentų patikros ir Heraldikos komisijos. Iki 2012 m. pradžios išduoti 127 kilmės liudijimai, patvirtinti 6 šeimos ženklai ir herbai.
LGHD tyrinėja , sudarinėja genealoginius žodynus: Lietuvių-lenkų-lotynų kalbų, Vardų žodyną. Lietuvos genealogijos ir heraldikos draugija skaitmenina archyvinius dokumentus, kurie talpinami LGHD Virtualiame archyve.
2010 m. į LGHD įstojo Lietuvos totorių bendruomenė, kuri 2010-06-26 Raižiuose pastatė paminklą Vytautui . Vieni iš paminklo pastatymo rėmėjų buvo LGHD (Lietuvos genealogijos ir heraldikos draugija) ir LBKS (Lietuvos bajorų karališkoji sąjunga).

Simbolika

LGHD logotipas buvo formuojamas 2009 m. Jo simbolikos pagrindas medis kaip ir daugelio genealogijos draugijų. Medžio įvaizdis rodo asmens, šeimos, tautos ir žmonijos tęstinumą, kartu tai kelionė į praeitį. Logotipas sudarytas iš paties sidabrinio medžio su šaknimis, ant kurio uždėta auksinė raidinė LGHD kompozicija. Draugijos mėlyna vėliava ir antspaudas suformuoti to paties logotipo pagrindu. Autorius – Arvydas Stanislavas Každailis. 2009 m. rugsėjo 26 d. LGHD vėliava buvo pašventinta. 2019 m. patvirtintas LGHD herbas. Mėlyname skyde išrautas sidabrinis medis. Ant jo, skydo širdyje, raudonas mažesnis skydas su stilizuotu sidabriniu raiteliu, laikančiu kairėje rankoje pakeltą kalaviją. Herbo autorius – Arvydas Stanislavas Každailis. Lietuvos genealogijos ir heraldikos draugijos herbo aprašymą parengė Paulius Vaniuchinas. Herbo aprašymas suderintas su istoriku, heraldikos specialistu doc. dr. Edmundu Antanu Rimša.
Seinų Kolonija

Istorija

Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. Iki 1976 m. liepos 1 d. kaimas priklausė Suvalkų vaivadijos Berznyko valsčiui.  1975-1998 m. priklausė Suvalkų vaivadijai.
Miesto naujakuriai

Miesto naujakuriai (lenk. Jednostka osadnicza) - tai Lenkijoje gyvenvietės tipui apibūdinti naudojamas terminas, kai naujai išsiplėtusiose miesto teritorijose gyvena žmonės ir yra techninė infrastruktūra.
Pierijos nomas

Geografija

Nomo teritorijoje yra tiek plačių lygumų, tiek aukštų kalnų, tiek smėlėtų paplūdimių, kuo nomas traukia turistus.
Vakarinėje nomo dalyje yra Pierijos kalnai. Žemiausias nomo taškas yra Termos įlankos pakrantė, aukščiausias – Olimpas.
Daugelis gyventojų gyvena vadinamoje Olimpo Rivjeroje.
Klimatas daugiausia Viduržemio jūros tipo, su karštomis vasaromis ir vėsiomis žiemomis. Centrinėje ir vakarinėje Pierijos nomo dalyse, ypač Pierijos kalnuose ir Olimpe, būna šaltų žiemų.
Juozapas Boguslavas Sluška

Biografija

Lietuvos bajorų Sluškų giminės atstovas, herbo „Ostoja“ savininkas. Lietuvos dvaro paiždininkio Boguslavo Jurgio Sluškos (apie 1620–1658) ir Anos Potockaitės (m. 1695) vyresnysis sūnus.
Gimė 1652 m. Buvo Lanskoronskio, Pinsko, Peniavsko seniūnas, Vilniaus kaštelionas nuo 1685 iki 1701 m. Buvo karaliaus Jono Sobieskio šalininkas. Būdamas labai kilmingas lietuvių bajoras, didelę laiko dalį praleisdavo Lenkijos karalystėje, o ne Lietuvoje.
Lietuvos Didžiosios Kunigaikštystės pilietiniame kare (1696–1702 m.) iš pradžių Juozapas Boguslavas Sluška palaikė Sapiegų giminę, kuri kariavo prieš kitas kilmingas gimines, bet po karaliaus Jono Sobieskio mirties nutarė išeiti į opoziciją kartu su savo jaunesniuoju broliu Dominyku, Polocko vaivada, pas Mykolą Servacijų Višmioveckį ir Liudviką Pociejų už ką 1701 metais prarado Lietuvos lauko etmono buožę, kurią gavo dar 1685 metais.
Per daugelį mūšių su Krymo totoriais ir Osmanų imperija, 1673–1698 metų kampanijos metu, Juozapas Boguslavas Sluška parodė save kaip puikus raitelis ir drąsus karys, tačiau neparodydamas jokio vadovavimo talento. 1697 metais, kad palikt po savim ką nors atminčiai ateities kartoms pastatė Teraspolio tvirtovę (Liublino vaivadija). Mirė Sluška 1701 metų spalio 8 dieną Krokuvoje.

Šeima

Buvo vedęs Teresę Korvin-Gosievskaitę (m. 1708), Lietuvos lauko etmono Vincento Korvino-Gosievskio (1620–1662) ir Magdalenos Konopackaitės (m. 1694) dukterį, nuo santuokos su kuria vaikų neturėjo.
Winslow Homer

Biografija

Vinslou Homeris gimė 1836 m. vasario 24 d. Bostone. Kai jam buvo šešeri, šeima persikėlė į Kembridžo kaimelyje Masačusetse, kuriame Vinslou praleido vaikystę. 1855 m. jis įsidarbino litografijų firmoje Bostone. Iš pradžių kopijavo kitų kūrinius, po to pradėjo kurti savus. Jo grafika publikuota žurnaluose, pavyzdžiui, Harper’s Weekly. 1859 m. V. Homeris persikėlė į Niujorką, 1860 m. jo tapybos kūriniai eksponuoti Nacionalinėje dizaino akademijoje. JAV pilietinio karo metu dailininkas vis labiau užsiėmė tapyba. Populiarumo sulaukė jo paveikslas „Belaisviai iš fronto“. 1865 m. jis priimtas į Nacionalinės dizaino akademijos narius. Dailininkas daug keliavo ir leido laiką stovyklavietėse Pensilvanijoje, palei Hadsono upę ir Naujojoje Anglijoje. 1866 m. vieneriems metams keliavo į Prancūziją, susipažino su prancūzų natūralistine dailės mokykla, mados iliustracijomis, japonų estampais. Kūrybiškai ši kelionė dailininką paveikė mažai, jo paletė tapo šiek tiek šviesesne.
1873 m. V. Homeris pradėjo kurti akvareles, vis labiau tapyti plenere. Jo akvarelės sulaukė komercinės sėkmės, jis galėjo mesti iliustratoriaus darbą. Apie 1880 m. dailininkas dėl neaiškių priežasčių pradėjo šalintis žmonių, 1881 m. netikėtai išvyko į Angliją, kur praleido apie 2 metus kurdamas nuošalioje žvejybinėje Kalerkoutso vietovėje pire Šiaurės jūros. 1883 m. grįžęs į JAV dailininkas apsigyveno Prauts Neko žvejybiniame kaimelyje Meino valstijos vandenyno pakrantėje, vaizdavo žmonių kovą su gamtos stichijos šėlsmu („Išgelbėjimo viltis“, 1884). Dailininkas daug keliavo. Po kelionės į Niufaundlendą Kanadoje sukūrė vieną iš geriausiai žinomų savo paveikslų „Rūko pavojus“ (1885). Vinslou Homeris mirė 1910 m. rugsėjo 29 d. savo studijoje Prauts Neke. Kartu su Tomu Ikinsu (1844−1916), V. Homeris laikomas vienu iš dviejų reikšmingiausių XIX a. JAV realistinės krypties dailininkų. Jo sodybą Prauts Neke įsigijo Portlando dailės muziejus, atnaujino ir 2012 m. atidarė lankytojams.
Antanas Ablingis

Antanas Ablingis (g. 1947 m. Šilutėje) – teisininkas, Lietuvos vyriausiojo administracinio teismo (LVAT) teisėjas, buvęs Lietuvos apeliacinio teismo teisėjas, Kauno miesto apylinkės teismo teismo pirmininkas.

Biografija

1965 m. baigė Šilutės 1-ąją vidurinę mokyklą. 1972 m. – studijas Vilniaus universiteto Teisės fakultete.
Nuo 1972 m. iki 1975 m. Kaišiadorių rajono liaudies teismo teisėjas, 1975 m. – 1981 m. Gamybinio susivienijimo „Lietuvos buitinė chemija" Juridinio biuro viršininkas, 1990 m. – 1993 m. Kauno miesto apylinkės teismo teisėjas, teismo pirmininkas, 1993 m. – 1995 m. LR teisingumo ministerijos Teismų departamento direktorius, 1995 m. – 2000 m. Lietuvos apeliacinio teismo teisėjas.
Nuo 2000 m. balandžio mėn. Lietuvos vyriausiojo administracinio teismo teisėjas.
Moka rusų, anglų kalbas.
Anticiklonas

Anticiklonas – atmosferos sritis, kurioje yra padidėjęs oro slėgimas: centre – didžiausias, pakraščiuose – mažesnis. Vėjai pučia iš anticiklono centro į visas puses, bet dėl Žemės sukimosi nukrypsta (Koriolio jėga) ir virsta orų srovių sūkuriais, kurie šiaurės pusrutulyje sukasi pagal laikrodžio rodyklę, o pietų pusrutulyje – prieš laikrodžio rodyklę. Iš anticiklono centro į pakraščius nutekančio oro vietą užima šaltesnis oras, nusileidęs iš aukštųjų atmosferos sluoksnių. Leisdamasis oras sušyla, sumažėja jo santykinis drėgnumas.
Užėjus anticiklonui įsivyrauja giedras ir sausas oras, vasarą – karštas, žiemą – šaltas; apsiniaukę būna retai. Vėjas dažniausiai nesmarkus, nes atmosferos slėgis atskirose anticiklono srityse mažai skiriasi. Anticiklonai susidaro ties dideliais įšalusiais sausumos regionais (žiemą), subtropinėse platumose, Antarktyje.
Anticiklonai apima dideles teritorijas, jų skersmuo gali siekti kelis tūkstančius kilometrų. Slenka 30-50 km/h greičiu, bet būna ir nejudrių anticiklonų, kurie gali išbūti vienoje vietovėje keletą savaičių.
Asla

Asla – plūkto molio grindys (grendymas) įvairiuose statiniuose.
Europoje plūkto molio asla buvo įprastos grindys iki XIV a., dabar grindžiama daugelyje pasaulio šalių (ypač Afrikoje, Azijoje, Lotynų Amerikoje).
Lietuvoje asla iki XIX a. daryta tradiciniuose gyvenamuosiuose namuose, kluonuose, daržinėse, priepirčiuose. XIX–XX a. statytuose kaimo gyvenamuosiuose namuose jau dėtos lentų grindys. Asla išliko iki XX a. vidurio aukštaičių gyvenamųjų namų priemenėse ir kamarose, žemaičių trobų didžiuosiuose kaminuose, ūkiniuose pastatuose.
Dabar grindžiant aslas paprastai dedamas žvyro pamatas. Paviršius dengiamas sėmenų aliejumi.